賦楊知縣道夫四知堂
作者：釋寶曇
朝代：宋

paragraphs: 萬家即吾廬，一室誠吾身。
窗明古肺腑，壁立真天人。
心語駟奔軼，風行牛鬭嗔。
吾今亦忘我，何者爲一塵。
起看屋角懸，聊當座右箴。
我初衣壞絮，疾驅荆棘林。
鍼孔與線蹊，老眼親補紉。
而今著襦袴，左書而右琴。
吾兒亦溫飽，鞭箠亡呻吟。
唯餘故時習，詩病山水淫。
會當更祓除，兩楠共森森。